C 283/12

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 283/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„FERTŐD VIDÉKI SÁRGARÉPA“

EÚ č.: PGI-HU-02493 – 8. 3. 2019

CHOP ( ) CHZO (X)

1. Názov [CHOP alebo CHZO]

„Fertőd vidéki sárgarépa“

2. Členský štát alebo tretia krajina

Maďarsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Výrobok s chráneným zemepisným označením „Fertőd vidéki sárgarépa“ je mrkva druhu Daucus carota L. Medzi používané odrody patrí Fertődi vörös, rovnako ako mrkva Nantes-type Napa a Napoli.

Pri uvedení na trh má mrkva „Fertőd vidéki sárgarépa“ valcovitý tvar, dĺžku 150 – 250 mm, priemer 15 až 40 mm a hmotnosť 50 až 150 g, nie sú na nej vedľajšie korienky ani korienky pri špičke. Koreň je dlhý, má jasnú červenú farbu a hladký povrch bez bočných výrastkov alebo prasklín. „Fertőd vidéki sárgarépa“ sa vyznačuje mierne sladkou chuťou. Od iných druhov mrkvy sa „Fertőd vidéki sárgarépa“ líši červenšou farbou a sladšou chuťou, intenzívnou arómu, ako aj hladkým povrchom bez bočných výrastkov.

„Fertőd vidéki sárgarépa“ má tieto chemické parametre:

— obsah cukru: aspoň 5 mg na 100 g čerstvého výrobku,

— obsah vápnika: aspoň 40 mg na 100 g čerstvého výrobku,

— obsah fosforu: aspoň 30 mg na 100 g čerstvého výrobku.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

„Fertőd vidéki sárgarépa“ sa pestuje a zberá v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

–

4. Stručné vymedzenie zemepisnej oblasti

Zemepisná oblasť sa nachádza v Rábsko-mošonsko-šopronskej župe v maďarskom regióne Západné Zadunajsko, na správnom území obcí Hegykő a Fertőhomok v oblasti severne od hlavnej cesty, ktorá prechádza obcami, a južne od Neziderského jazera.

5. Súvislosť so zemepisnou oblasťou

Súvislosť výrobku so zemepisnou oblasťou je založená na jeho kvalite.

Druh mrkvy, ktorý sa pestuje pri Neziderskom jazere, je dobre známy už približne 200 rokov a teší sa veľkej obľube. Od mrkvy pestovanej inde v Maďarsku sa „Fertőd vidéki sárgarépa“ líši červenšou farbou a sladšou chuťou, intenzívnou arómu, ako aj hladkým povrchom bez bočných výrastkov. Za tieto vlastnosti vďačí pôsobeniu pôdy a podnebia v oblasti Neziderského jazera a úpätia Álp. Sypká, do hĺbky zvrstvená, čerstvá pôda vysušeného dna jazera, ktorá sa tu vytvorila po zavedení opatrení na regulovanie záplav, umožňuje pestovať plodiny s dlhým a hladkým koreňom bez bočných výrastkov.

Okraje obcí Hegykő a Fertőhomok sú sčasti tvorené Neziderským jazerom. Spoločnou vlastnosťou zemín v tejto oblasti je ich heterogénne mozaikovité rozloženie, pôdny profil tvorený naplavenými vrstvami, veľmi rôznorodé mechanické zloženie, vysoký obsah CaCO3 a zásaditosť, ktorá je v niektorých prípadoch výrazná.

Pôda v panve Neziderského jazera bola odjakživa formovaná prirodzeným pohybom vody. Voda z Neziderského jazera bežne zaplavuje nižšie položené miesta pri zvýšenej hladine alebo prevládajúcom vetre zo severu, pričom do zaplavených oblastí so sebou prináša rozpustené soli a rozptýlené častice piesku, prachu a ílu. Medzi hlavné faktory, ktoré vplývajú na pôdotvorbu v danej oblasti, preto patrí naplavovanie a usadzovanie sedimentov, formovanie lužnej pôdy, hromadenie soli a zasoľovanie. Pôdy v tejto oblasti majú typicky sivasté sfarbenie, obsahujú sedimenty a hrubý piesok pochádzajúci z dna jazera. Ľahko sa obrábajú, pričom bilancia vody v pôde je vyvážená, vďaka čomu sú vhodné na pestovanie koreňovej zeleniny, ako napríklad mrkvy „Fertőd vidéki sárgarépa“.

Zvýšené hodnoty vápnika a fosforu v koreni sú dôsledkom hlavných faktorov, ktoré vplývajú na pôdotvorbu v oblasti Neziderského jazera, t. j. naplavovanie a usadzovanie sedimentov, formovanie lužnej pôdy, hromadenie soli a zasoľovanie.

Okrem toho sú na pestovanie mrkvy „Fertőd vidéki sárgarépa“ vhodné aj klimatické podmienky tejto oblasti, ktorá sa nachádza v najchladnejšej a najvlhkejšej nížine v Maďarsku. Zrážky sú rovnomerne rozložené počas celého vegetačného leta, čo je ideálne pre rast „Fertőd vidéki sárgarépa“. Ročný úhrn zrážok v regióne (650 – 700 mm) poskytuje vysokú mieru rovnomernej vlhkosti, ktorá je potrebná v období klíčenia a počas rastu mrkvy. Výnosy plodín sú vyvážené vďaka obsahu vody v pôde a vodnej hladine rozsiahleho Neziderského jazera, ktoré je vzdialené približne 1 200 – 1 500 m a zabezpečuje vlhkosť, ktorá je potrebná vzhľadom na prevládajúce vetry zo severo-severozápadu.

V januári dosahuje priemerná teplota –2 °C a v júli +22 °C, pričom priemerná ročná teplota je približne +10 °C. Na pestovanie mrkvy „Fertőd vidéki sárgarépa“ sú vhodné nižšie teploty počas leta, keďže optimálna teplota na jej pestovanie predstavuje 16 °C. Horúce počasie síce podporuje rast lístia, no je škodlivé pre tvorbu koreňov. Mierne teplo podporuje tvorbu karoténu, ktorý mrkve „Fertőd vidéki sárgarépa“ dodáva z organoleptického hľadiska červenšiu farbu než má mrkva pestovaná inde (Hanna Némethy Zoltánné Uzoni, 2001).

Veľkou výhodou tejto oblasti je hojnosť slnečného svitu od jari do jesene v trvaní až do 2 000 hodín ročne. Veľa hodín slnečného svitu počas dozrievania podporuje tvorbu cukrov, vďaka čomu má mrkva sladkú chuť.

Počas tvorby hrobčekov, ktorá prebieha na základe miestnych postupov, sa zem navŕši do výšky 30 cm s rozstupom 75 cm. Do hrobčekov sa zaseje 25 až 30 semien na meter a riadok do hĺbky 1 až 2 cm, pričom ide o dvojriadkový systém. Sejba výrazne vplýva na rovnomerné klíčenie rastlín.

Ako uviedla Hanna Némethy Zoltánné Uzoni vo svojej dizertačnej práci (2001), technika tvorby hrobčekov prispieva k tvorbe koreňov s hladkým povrchom a bez bočných výrastkov.

Stredne zhutnená piesčito-hlinitá pôda v tomto regióne, ako aj jeho podnebie sú ideálne na pestovanie koreňovej zeleniny ako „Fertőd vidéki sárgarépa“. Technika tvorby hrobčekov, v ktorej spočíva úspech pestovania mrkvy, sa prenáša z generácie na generáciu už približne 150 rokov.

„Fertőd vidéki sárgarépa“ je medzi spotrebiteľmi známym, renomovaným a vyhľadávaným výrobkom. Jeho význam je zdôraznený v dizertačnej práci s názvom „A gasztronómia szerepe Magyarország idegenforgalmi földrajzában“ [Úloha gastronómie na turistickej mape Maďarska], ktorú vytvoril Dénes Sándor na doktorandskej fakulte univerzity v Pécs v roku 2012 a v ktorej autor hovorí o mrkve „Fertőd vidéki sárgarépa“ ako o jednej z typických miestnych ingrediencií v regióne Západné Zadunajsko.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://gi.kormany.hu/foldrajzi-arujelzok

(1) Ú. v. EÚ L 343, 14.12.2012, s. 1.